**Worthing** on 112 000 asukkaan kaupunki ja kaupunkipiiri (*borough*) West Sussexin kreivikunnassa Kaakkois-Englannissa. Se sijaitsee South Downsin ja Englannin kanaalin välisellä rannikkotasangolla, joka on kaupungin kohdalla reilun kolmen kilometrin levyinen. Yhdessä naapurikaupunkiensa kanssa Worthing muodostaa rannikon myötäisen, noin 580 000 asukkaan yhtenäisen kaupunkialueen, johon kuuluu myös Brighton & Hove.

Kaupunkipiirin alueella paikallishallinto on yksitasoinen eikä siellä ole siis yhtään kuntaa (*unparished area*).

Historia
--------

Worthing Pier 1800-luvun lopussa.
Worthingin nimi tulee muinaisenglannista ja tarkoittaa ’Weorðin väkeä’. Domesday Bookin laatimisen aikoihin (1086) nykyisen Worthingin alueella oli useita pieniä kyliä, joiden asukkaat saivat elantonsa kalastuksesta ja maanviljelystä. Worthing, Broadwater ja Offington muodostivat seurakunnan, jonka keskuspaikkana toimi Broadwater.

Worthingin asukkaiden elämä säilyi lähes muuttumattomana 1700-luvun jälkimmäiselle puoliskolle asti. Tuolloin rannikolle alkoi saapua matkailijoita raikkaan meri-ilman terveysvaikutusten houkuttelemina. Kylään rakennettiin paljon huviloita, vuokrataloja ja hotelleja 1780- ja 1790-luvuilla. Sitä pidettiin jo muodikkaana (tosin ei Brightonin veroisena) lomakohteena vuonna 1798, jolloin prinsessa Amalia vietti siellä neljä kuukautta polvivamman vuoksi.

Ranskan vallankumoussotien (1792–1802) ja Napoleonin sotien (1803–15) aikaan Britannia tehosti rannikkopuolustustaan. Worthingiin rakennettiin merivoimien viestiasema ja rannikkovartioston asema ja sijoitettiin jalkaväen yksikkö 1700- ja 1800-luvun vaihteessa. Kaupungin liike-elämä kasvoi voimakkaasti 1800-luvun alussa, mitä joudutti West Grinsteadiin johtavan tien rakentaminen. Samanaikaisesti matkailu jatkoi kasvamistaan.

Vaikka rautatie saapui Worthingiin 1845, kaupungin asukasluku kasvoi vain maltillisesti 1840–1850-luvuilla. Yhtenä syynä tähän oli surkea viemäröinti, joka aiheutti rantojen pilaantumista ja heikensi talousveden laatua. Uuden viemärijärjestelmän myötä väestön ja matkailijoiden määrä kääntyi jälleen voimakkaaseen kasvuun 1860-luvulla. Matkailijoita varten rakennettiin uusia majataloja ja hotelleja sekä 300 metriä pitkä huvilaituri (1862) ja rullaluistelurata (1875–76). Kaupungissa alettiin 1860-luvulla viljellä kasvihuoneissa hedelmiä ja vihanneksia, joita (samoin kuin merenantimia) vietiin Lontooseen rautatietä pitkin. Vuoden 1894 kesällä irlantilainen näytelmäkirjailja Oscar Wilde saapui kaupunkiin kahdeksi kuukaudeksi kirjoittamaan näytelmää *The Importance of Being Earnest*.

1800- ja 1900-lukujen vaihteessa matkailijoiden määrä kääntyi laskuun, vaikka Worthing pysyikin suosittuna lomakohteena vielä jonkin aikaa. Samanaikaisesti kaupunkiin alkoi muuttaa yhä enemmän eläkeläisiä sekä työikäisiä, jotka kävivät töissä Lontoossa ja Brightonissa. Toisen maailmansodan alussa Worthingia pidettiin suhteellisen turvallisena, koska siellä oli vain vähän teollisuutta. Ilmahyökkäysten lisäännyttyä Etelä-Englannissa kaupungin puolustusta kuitenkin päätettiin parantaa sijoittamalla sinne patteri. Kaupungin pommituksissa tuhoutui 97 rakennusta ja haavoittui 116 ihmistä, joista 44 kuoli.

Sodan jälkeen matkailijat palasivat Worthingiin, vaikka talouden painopiste olikin alkanut siirtyä matkailusta muille aloille, kuten toimistotyöhön. Kalastus oli menettänyt merkitystään jo ensimmäisen maailmansodan jälkeen ja jatkoi hiipumistaan. Kasvihuoneviljely keskittyi yhä enemmän kukkien kasvattamiseen vihannesten ja hedelmien sijaan. Lopulta asuntorakentaminen syrjäytti tuotannon lähes kokonaan kaupunkipiirin alueella. Worthingissa on kuitenkin yhä joitakin tehtaita, esimerkiksi lääkeyhtiö Glaxo Smith Klinella ja mittaustekniikan valmistaja Eurothermillä.

Lähteet
-------

* Harris, Roland: Worthing: Historic Character Assessment Report (PDF) Sussex Extensive Urban Survey. Viitattu 6.4.2024. (englanniksi)

### Viitteet

1. ↑  Brinkhoff, Thomas: Worthing (West Sussex, South East England, United Kingdom) – Population Statistics, Charts, Map and Location *City Population*. Viitattu 6.4.2024. (englanniksi)
2. ↑  Brinkhoff, Thomas: Worthing (District, United Kingdom) – Population Statistics, Charts, Map and Location *City Population*. Viitattu 6.4.2024. (englanniksi)
3. ↑  Harris, s. 12.
4. ↑  Brinkhoff, Thomas: Brighton (Agglomeration, Agglomerations, United Kingdom) – Population Statistics, Charts, Map and Location *City Population*. Viitattu 6.4.2024. (englanniksi)
5. ↑  Election Maps Ordnance Survey. Viitattu 6.4.2024. (englanniksi)
6. 1 2  Harris, s. 15.
7. 1 2  Harris, s. 16.
8. 1 2  Harris, s. 17.
9. 1 2  Harris, s. 18.
10. ↑  Harris, s. 20.
11. 1 2  Harris, s. 21.
12. ↑  Oscar Wilde’s Summer in Worthing *Time for Worthing*. Viitattu 6.4.2024. (englanniksi)
13. 1 2 3 4  Harris, s. 22.
14. ↑  Locations - United Kingdom GSK. Viitattu 6.4.2024. (englanniksi)
15. ↑  Eurotherm Eurotherm. Viitattu 6.4.2024. (englanniksi)